Eurooppa on luisunut alamäkeen jo vajaan vuosikymmenen, sanoo Alexander Stubb (kok) Politico-lehden haastattelussa.

Alexander Stubb kertoo Politicolle kieltäytyvänsä suomalaismedian haastatteluista.

Stubb haluaa pysyä kaukana kotimaisista poliittisista kiistoista.

Kriiseistä huolimatta hän uskoo Euroopan selviytyvän.

Alexander Stubb (kok) ilmoitti kesäkuussa, ettei hän jatka ministerinä. Politico-lehden mukaan Stubb haluaa pysytellä erossa kotimaan politiikan konflikteista, eikä hän siksi anna haastatteluja suomalaismedialle. TOMMI PARKKONEN

Osalle Alexander Stubb (kok) on " teräsmies, joka voisi pelastaa Euroopan " , maalailee Suomen ex-pääministeriä haastatellut Politico-lehti.

Toisille entinen kokoomuspomo on Politicon mukaan menneen talven lumia, mies, jonka " mitäänsanomatonta johtajuutta " seurasi perussuomalaisten nousu hallitukseen.

Brysselissä Stubbia haastatelleen lehden mukaan hän vakuuttaa edelleen olevansa tyytyväinen kansanedustajuuteen ja siihen, että perheelle jää nyt enemmän aikaa.

Politicon mukaan Stubb kertoo kieltäytyvänsä suomalaismedian haastattelupyynnöistä pysyäkseen erossa kotimaisista poliittisista rähinöistä.

Viimeksi viime viikolla puoluetoveri Hjallis Harkimo kertoi Iltalehden blogissa, ettei " katkera " Stubb enää edes tervehdi kokoomuksen pj-kisassa Petteri Orpoa tukenutta Harkimoa. Stubb kuittasi kirjoituksen toivottamalla Harkimolle Twitterissä hyvää joulua ja uutta vuotta.

Stubb kuitenkin kirjoittaa kolumneja muun muassa Financial Timesiin ja käyttää reilusti aikaa muuttuvan maailman poliittisten seurausten aprikointiin. Näin julkisen elämän ja ehkä politiikankin jättämistä harkitsevat ihmiset harvemmin tekevät, Politico huomauttaa.

Hjallis Harkimo (kok) syytti Stubbia joulun alla katkeraksi. Stubb vastasi toivottamalla Harkimolle hyvää joulua. JUSSI ESKOLA

Olen osin syyllinen

Lehden haastattelussa Stubb kuvaa Euroopan unionia jatkuvaksi kriisinhallinnaksi. Hänen mukaansa EU tuppaa kehittymään kriisin, kaaoksen ja kompromissin kautta.

Ajat ovat kuitenkin muuttuneet. 1990-luvun toiveikkuus on vaihtunut 2000-luvun alun tyytyväisyyden kautta alamäkeen, joka Stubbin mukaan alkoi talouskriisin myötä 2008-2009. Ongelmia oli jo ennen sitä. Eurooppa-uskovaiset tuijottivat omaan napaansa ja keskittyivät EU-instituutioihin, jotka jäävät usein kovin kauas tavallisen tallaajan arjesta.

- Olen osin syyllinen siihen. Olen itsekin institutionaalinen nörtti, Stubb sanoo Politicolle.

Talouskriisistä Eurooppa selvisi Stubbin mielestä kelvollisesti. Heti sen jälkimainingeissa päälle iski kuitenkin Euroopan pakolaiskriisi. Kahdesta näin merkittävästä kriisistä seuraa aina reaktio, Stubb sanoo.

- Euroopassa tuo reaktio on ollut luonnoltaan populistinen.

Kriisien perään on ilmaantunut vielä kaksi tuoreempaa kysymysmerkkiä: Brexit ja Yhdysvaltain presidentinvaalit voittanut Donald Trump.

Ensin mainittu on Stubbin mielestä esimerkki merkittävästä eurooppalaisesta ongelmasta. Kansallisilla johtajilla on tapana ottaa kunnia onnistumisista itselleen, mutta vastoinkäymisistä syytetään Brysseliä. Briteissä tämänhenkinen, säälimätön ja euroskeptinen " propagandakoneisto " jauhoi asiaa vuosikymmeniä, Stubb sanoo Politicolle.

- Kun tätä agendaa tuputtaa riittävän pitkään, ihmiset alkavat uskoa sitä.

Politicon mukaan osa pitää Stubbia "teräsmiehenä", joka voisi pelastaa Euroopan. Toisille hän on taas menneen talven lumia, jonka johtajuus jätti toivomisen varaa. TOMMI PARKKONEN

Eurooppa selviää

Suomea Stubb kuvaa haastattelussa hyvin länsimaiseksi maaksi, joka tuntee paikkansa historiassa.

- Yritämme keskittyä asioihin, jotka tunnemme parhaiten ja joihin uskomme - markkinatalouteen, sisämarkkinoihin, vapaakauppaan, vahvoihin eurooppalaisiin instituutioihin.

Suomi on kuitenkin niin pieni valtio, että vaikuttaminen on Stubbin mukaan hyvin vaikeaa. Toivonsa hän panee Saksan liittokansleri Angela Merkeliin, joka on Stubbin mukaan " tavallaan viimeinen liberaalidemokraatti " .

Tie ulos tunnelista on Stubbin puheiden perusteella selvä. Liberaalidemokratian on tehtävä tulosta. Ex-pääministeri uskoo, että kun kansalaiset luottavat taloudelliseen vakauteen ja tuntevat olonsa turvalliseksi, he myös luottavat demokratiaan ja poliittisiin päättäjiin.

- Ainoa varma asia tällä hetkellä on epävarmuus, mutta väitteeni on se, että Eurooppa selviää aina, Stubb arvioi Politicolle.